
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind modificarea Legii nr. 190/1999 privind creditul ipotecar pentru investiţii imobiliare, cu care comisia noastră a fost sesizată în fond cu adresa Biroului Permanent nr.  PLx.178 din 29 mai 2012.
	PREŞEDINTE,

Maria Eugenia BARNA 

RAPORT

asupra proiectului de Lege privind modificarea Legii nr. 190/1999 

privind creditul ipotecar pentru investiţii imobiliare
Cu adresa nr. PLx.178 din 29 mai 2012, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege privind modificarea Legii nr. 190/1999 privind creditul ipotecar pentru investiţii imobiliare.
La întocmirea raportului s-a avut în vedere avizul favorabil al Consiliului Legislativ  precum şi punctul de vedere negativ al Guvernului.
Prezentul proiect de Lege are ca obiect de reglementare crearea cadrului legal care să le permită consumatorilor să beneficieze de protecție sporită în situația contractării unor credite ipotecare, precum și pentru încurajarea mediului concurențial din domeniul serviciilor bancare. 
Proiectul de Lege face parte din categoria legilor ordinare, potrivit art. 73 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor, din partea Băncii Naționale a României doamna Veronica Răducănescu – director şi doamna Angela Dimonu – şef serviciu.
La lucrările comisiei şi-au înregistrat prezenţa un număr de 23  deputaţi din totalul de 33 membri ai comisiei.

Raportul comisiei a fost adoptat în unanimitate de către deputaţii prezenţi la dezbateri. 
Proiectul de Lege a fost adoptat de Senat în condiţiile articolului 75 alineatul (2) teza a III-a din Constituţia României, republicată.
Proiectul de lege, potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaților.
In urma dezbaterii proiectului de Lege, în şedinţa din data de 13.06.2012, comisia propune respingerea din următoarele considerente:
- restricţionarea posibilității creditorilor de a solicita garanţii suplimentare nu este oportună din perspectiva prudenţială, limitând eficacitatea principalului instrument aflat la îndemâna creditorului pentru determinarea unui comportament pozitiv de plată al debitorului – garanţia;

- România s-a angajat, în contextul pachetului financiar cu Fondul Monetar Internațional, să nu adopte iniţiative legislative care să reglementeze recuperarea creanţelor într-un mod care ar putea submina disciplina în materie de creditare;

- promovarea acestei iniţiative va afecta segmentul cererii şi ofertei de credite ipotecare, întrucât va fi redusă oferta de creditare şi vor creşte costurile asociate pentru acoperirea riscului suplimentar.
	PREŞEDINTE,

Maria Eugenia BARNA
	SECRETAR,

Nicolae BUD


Consilier parlamentar

Vasilica Popa       

